## DOKUMENTI KONSULTATIV

**Për draftin “Për disa shtesa dhe ndryshime në ligjin nr. 80/2020,**

**“Për Policinë e Burgjeve”**

|  |
| --- |
| Ministria e Drejtësisë, në kuadër të procesit të konsultimit të projektligjit ““Për disa shtesa dhe ndryshime në ligjin nr. 80/2020, “Për Policinë e Burgjeve”, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 20 tetor 2022. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë: Bulevardi “Zogu I-rë”, Tiranë, në adresën e e-mailit të koordinatorit për konsultimin publik [alma.dylgjeri@drejtesia.gov.al](mailto:alma.dylgjeri@drejtesia.gov.al), si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Drejtësisë. |

**Kontakti:**

|  |
| --- |
| Alma Dylgjeri, Koordinatore për konsultimin publik në Ministri: [alma.dylgjeri@drejtesia.gov.al](mailto:alma.dylgjeri@drejtesia.gov.al) |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 20 tetor 2022. |

**Sfondi i propozimit legjislativ**

|  |
| --- |
| Në vitin 2020 Kuvendi i Republikës së Shqipërisë miratoi paketën e reformës në sistemin penitenciar duke përmirësuar ndjeshëm kuadrin ligjor të zbatueshëm për ekzekutimin e vendimeve penale. Një prej këtyre akteve ishte dhe ligji nr. 80/2020 “Për Policinë e Burgjeve” i cili rregullon organizimin dhe funksionimin e Policisë së Burgjeve duke përcaktuar detyrat dhe përgjegjësitë e punonjësve të Policisë së Burgjeve dhe mënyrën e rekrutimi të tyre në kuadër të forcimit të rolit të Policisë së Burgjeve si një strukturë kyçe në fushën e ekzekutimit të vendimeve penale, në kuadër të ruajtjes së rendit dhe sigurisë në institucionet penale.  Megjithatë, nga zbatimi në praktikë i ligjit nr. 80/2020 janë hasur disa problematika lidhur me pranimin në Policinë e Burgjeve, pezullimin, rikthimin apo përparësinë në pranim. Problematika të cilat kanë sjellë si pasojë mungesa në strukturën e Policisë së Burgjeve në institucionet e ekzekutimit të vendimeve penale, duke sjellë kështu nevojën për ndërhyrje ligjore për të rregulluar situatën e krijuar. Nisma ligjore ka si qëllim shmangien e mëtejshme të vakancave në strukturën e Policisë së Burgjeve. Rrjedhimisht dhe shmangien e situatave ku mund të cenohet rendi dhe siguria në institucionet e ekzekutimit të vendimeve penale.  Objektivat që synohen të arrihen nëpërmjet këtij projektligji konsistojnë në:   1. krijimin e një stafi me kapacitete të mjaftueshme profesionale, të motivuar dhe me integritet, të aftë për të garantuar sigurinë në institucionet e ekzekutimit të vendimeve penale; 2. përmirësimin e kritereve për pranimin në Policinë e Burgjeve; 3. rishikimin e kritereve për ecurinë në karrierë të punonjësve të Policisë së Burgjeve; 4. parashikimin e kritereve të detajuara në lidhje me rikthimin dhe përparësinë për pranim në strukturat e Policisë së Burgjeve; 5. rishikimin e rasteve të pezullimit nga detyra të punonjësve të Policisë së Burgjeve. |

**Propozimet**

|  |
| --- |
| Projektligji përmban në total 6 (gjashtë) dispozita, përmbajtja e të cilave parashtrohet si vijon:  **Neni 1**  Në nenin 14 bëhen ndryshimet si më poshtë:   1. Pika 1 ndryshon si më poshtë:   *“1. Punonjësi i Policisë së Burgjeve ka të drejtë të mbajë armë dhe pajisje të tjera kufizuese. Llojet e armatimit, të lëndëve neuroparalizuese dhe të mjeteve të tjera të përdorimit të forcës nga Policia e Burgjeve përcaktohen me vendim të Këshillit të Ministrave.”.*   1. Pika 2 shfuqizohet.   **Neni 2**  Në nenin 29 bëhen ndryshimet si më poshtë:   1. Në pikën 1, shkronja “d” ndryshon si më poshtë:   *“d. të mos jetë dënuar me vendim gjyqësor të formës së prerë:*   1. *për një vepër penale të kryer me dashje, për të cilën nuk është rehabilituar;* 2. *për një vepër penale të kryer me pakujdesi, për të cilën nuk është rehabilituar dhe që cenon figurën dhe integritetin Policisë së Burgjeve;* 3. *për një vepër penale të kryer me dashje, për të cilën është rehabilituar, kur vepra penale cenon figurën dhe integritetin e Policisë së Burgjeve;”.* 4. Në pikën 1, pas shkronjës “d” shtohet shkronja “d/1” me përmbajtje si më poshtë:   *“d/1) ndaj tij nuk është caktuar masa e sigurimit personal “arrest në burg” ose “arrest në shtëpi” për kryerjen e një vepre penale, ose nuk ka marrë cilësinë e të pandehurit për një krim të kryer me dashje.”.*   1. Shkronja “ë” e pikës 1 shfuqizohet.   **Neni 3**  Në nenin 42, pas pikës 2 shtohet pika 2/1 me përmbajtje si më poshtë:  *“2/1. Përjashtimisht, punonjësi i rolit bazë, pavarësisht gradës, mund të marrë gradën “nënkomisar” kur plotëson kushtet e mëposhtme:*  *a) zotëron një diplomë të ciklit të dytë, të lëshuar nga institucionet e arsimit të lartë të licencuara dhe të akredituara sipas dispozitave në fuqi në kohën e lëshimit të diplomës, ose të zotërojë një diplomë të të njëjtit cikël, të lëshuar nga një institucion i huaj i arsimit të lartë, të njohur e të njësuar pranë ministrisë përgjegjëse për arsimin;*  *b) është punonjës i rolit bazë për jo më pak se 2 vjet;*  *c) ka përfunduar me sukses trajnimin profesional për marrjen e gradës “nënkomisar”;*  *ç) ka vlerësim vjetor pozitiv të punës për periudhën që ka qëndruar në gradën që mban;*  *d) është shpallur fitues në procedurat konkurruese për ngritjen në gradë “nënkomisar”.”*  **Neni 4**  Neni 51 ndryshohet si më poshtë:  *“1. Punonjësi i Policisë së Burgjeve pezullohet nga detyra kur:*  *a) ndaj tij caktohet masa e sigurimit personal “arrest në burg” ose “arrest në shtëpi” për kryerjen e një vepre penale; ose,*  *b) merr cilësinë e të pandehurit për një krim të kryer me dashje.*  *2. Gjatë periudhës së pezullimit, punonjësi përfiton 50 % të pagës për gradë.*  *3. Kur punonjësi i Policisë së Burgjeve shpallet i pafajshëm me vendim gjyqësor të formës së prerë, rikthehet në punë dhe kompensohet për pjesën e mbetur të pagës, që duhej të përfitonte nëse nuk do të ishte pezulluar.”.*  **Neni 5**  Neni 55 ndryshohet si më poshtë:  “Neni 55  **Rikthimi dhe përparësia për pranim në strukturat e Policisë së Burgjeve**   1. *Rikthimi në Policinë e Burgjeve mund të bëhet në çdo kohë vetëm për nevoja të Policisë së Burgjeve dhe nëse personi plotëson kërkesat e mëposhtme:* 2. *është liruar nga Policia e Burgjeve me kërkesën e tij, për shkak të shkurtimit të funksionit ose për shkak të punësimit në struktura të tjera të administratës publike; dhe* 3. *plotëson kriteret ligjore dhe profesionale të pozicionit të punës.* 4. *Kriteret për rikthimin në Policinë e Burgjeve vlerësohen nga struktura përgjegjëse për burimet njerëzore në Drejtorinë e Përgjithshme të Burgjeve, e cila përgatit raportin përfundimtar mbi përshtatshmërinë ose jo të kandidatit.* 5. *Punonjësi kandidat rikthehet në Policinë e Burgjeve në gradën që ka pasur para lirimit. Në rast të mungesës së vendit vakant me gradën e mëparshme dhe me pëlqimin e tij, ai pranohet në pozicion pune me gradë më të ulët.* 6. *Kanë përparësi për pranimin në Policinë e Burgjeve shtetasit që kanë përvojë pune në Policinë e Shtetit, Gardën e Republikës, Forcat e Armatosura dhe që plotësojnë kriteret e mëposhtme:* 7. *janë liruar nga detyra me kërkesën e tyre ose janë liruar nga detyra për shkak të shkurtimit të funksionit;* 8. *plotësojnë kriteret ligjore dhe profesionale të pozicionit të punës.* 9. *Kriteret për përparësinë në pranimin në Policinë e Burgjeve vlerësohen nga struktura përgjegjëse për burimet njerëzore në Drejtorinë e Përgjithshme të Burgjeve, e cila përgatit raportin përfundimtar mbi përshtatshmërinë ose jo të kandidatit* 10. *Punonjësi kandidat pranohet në Policinë e Burgjeve në gradën që ka pasur para lirimit. Në rast të mungesës së vendit vakant me gradën e mëparshme dhe me pëlqimin e tij, ai pranohet në pozicion pune me gradë më të ulët.* 11. *Punonjësit e rolit bazë dhe të mesëm emërohen nga drejtori i Përgjithshëm i Burgjeve mbi bazën e propozimit të drejtorit të Policisë së Burgjeve dhe punonjësit e rolit të lartë drejtues emërohen nga ministri i Drejtësisë, bazuar në propozimin e drejtorit të Përgjithshëm të Burgjeve.* 12. *Këshilli i Ministrave, me propozim të ministrit të Drejtësisë, ministrit të Mbrojtjes dhe të ministrit përgjegjës për çështjet e rendit dhe të sigurisë publike, miraton ekuivalentimin e gradave të Forcave të Armatosura të Republikës së Shqipërisë, Policisë së Shtetit dhe Gardës së Republikës me Policinë e Burgjeve.”.*   **Neni 6**  Ky ligj hyn në fuqi 15 ditë pas botimit në Fletoren Zyrtare. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:   * A mendoni se heqja e moshës për pranim në Policinë e Burgjeve është masë e efektive për plotësimin e vakancace në këtë strukturë? * A mendoni se ka elementë të tjerë që duhet të përfshihen në projektligj, sa i takon pranimit dhe ecurisë në karrierë të punonjësve të Policisë së Burgjeve? |